Document ID: 31991R1258

Komisijos reglamentas (EEB) Nr. 1258/91
1991 m. gegužės 14 d.
iš dalies keičiantis Reglamentą (EEB) Nr. 3446/90, nustatantį išsamias pagalbos teikimo privačiam avienos ir ožkienos saugojimui taisykles, ir Reglamentą (EEB) Nr. 3447/90 dėl pagalbos teikimo privačiam avienos ir ožkienos saugojimui specialiųjų sąlygų
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1989 m. rugsėjo 25 d. Tarybos reglamentą (EEB) Nr. 3013/89 dėl bendro avienos ir ožkienos rinkos organizavimo [1], su paskutiniais pakeitimais, padarytais Reglamentu (EEB) Nr. 3577/90 [2], ypač į jo 7 straipsnio 5 dalį,
kadangi Komisijos reglamentu (EEB) Nr. 3446/90 [3] nustatytos išsamios pagalbos privačiam avienos ir ožkienos saugojimui suteikimo taisyklės;
kadangi patirtis parodė, kad reikia numatyti galimybę išimti kaulus patalpinimo į saugyklas laikotarpiu; kadangi todėl turėtų būti iš dalies pakeistas Reglamentas (EEB) Nr. 3446/90;
kadangi Komisijos reglamentu (EEB) Nr. 3447/90 [4] su pakeitimais, padarytais Reglamentu (EEB) Nr. 273/91 [5], nustatytos specialiosios pagalbos teikimo privačiam avienos ir ožkienos saugojimui sąlygos; kadangi siekiant palengvinti produkto, iš kurio išimti kaulai, atsargų sumažinimą, tikslinga patikslinti minimalų atsargų sumažinimo kiekį; kadangi todėl turėtų būti iš dalies pakeistas Reglamentas (EEB) Nr. 3447/90;
kadangi šiame reglamente numatytos priemonės atitinka Avių ir ožkų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EEB) Nr. 3446/90 4 straipsnio 2 ir 3 dalies tekstai pakeičiami taip:
"2. Sutarčių vykdytojai, nuolatos prižiūrint intervencinei agentūrai, produktų patalpinimo į saugyklas laikotarpiu gali juos visus arba dalį supjaustyti, išimti visus arba dalį kaulų, jeigu sunaudojamas pakankamas skerdenų kiekis, užtikrinantis, kad yra saugomas tonažas dėl kurio sudaryta sutartis ir kad visa mėsa, gauta atlikus tokią operaciją, yra patalpinama saugyklai. Apie ketinimą pasinaudoti šia priemone pranešama ne vėliau kaip pirmąją saugojimo dieną; tačiau intervencinė agentūra gali pareikalauti, kad būtų pranešta iki kiekvienos atskiros partijos patalpinimo į saugyklą dienos likus ne mažiau kaip dviem darbo dienoms.
Didelių sausgyslių, kremzlių, kaulų, riebalų gabalų ir kitų pjaustymo, dalies arba visų kaulų išėmimo atliekų galima nesaugoti.
3. Kiekvienos atskiros partijos, kaip sutartyje numatyto kiekio dalies, patalpinimo į saugyklas pradžia laikoma ta diena, kai jas pradeda kontroliuoti intervencinė agentūra.
Tai yra diena, kada nustatomas šviežio atšaldyto produkto grynasis svoris:
- saugojimo vietoje, jeigu mėsa užšaldoma patalpose,
- užšaldymo vietoje, jeigu mėsa užšaldoma tinkamose patalpose, kurios nėra saugojimo vietoje.
Tačiau jeigu mėsa į saugyklas pateikiama supjaustyta gabalais, išėmus dalį arba visus kaulus, sveriami tie produktai, kurie buvo iš tikrųjų patalpinti į saugyklą, o sverti galima išpjaustymo, dalies arba visų kaulų išėmimo vietoje.
Saugojimui skirtų produktų svoris negali būti nustatomas iki sutarties sudarymo."
2 straipsnis
Reglamento (EEB) Nr. 3447/90 3b straipsnis pakeičiamas taip:
"3a straipsnis
Mažiausias kiekvieno atsargų sumažinimo kiekis yra keturios tonos, išreikštos produkto svoriu vienai saugyklai ir vienam sutarties vykdytojui. Tačiau, jeigu saugykloje lieka mažiau produktų nei šis kiekis, leidžiama dar viena likusio kiekio ar jo dalies pašalinimo operacija.
Jeigu nesilaikoma pirmesnėje pastraipoje nurodytų pašalinimo sąlygų:
- pašalintam kiekiui skiriamos pagalbos suma apskaičiuojama pagal Komisijos reglamento (EEB) Nr. 3446/90 6 straipsnio 3 dalį, ir
- 15 % 4 straipsnyje nurodyto užstato paskelbiama negrąžinamu už pašalintą kiekį."
3 straipsnis
Šis reglamentas įsigalioja 1991 m. gegužės 15 d.
Jis taikomas nuo šios dienos pradėtam privačiam saugojimui.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1991 m. gegužės 14 d.

Labels: 3
17
6